王禹偁
酬杨遂
杨君江左士，文律何飘飘。
人言未冠时，作赋凌洞箫。
甲科中南国，通籍趋东朝。
轗轲位不进，陶潜还折腰。
宰邑向蜀道，萑蒲忽兴妖。
官小力不支，奔窜避枪刀。
朝廷责守土，黜入县佐僚。
昨朝写孙愤，遗我有客谣。
伊予亦左迁，讽之心无憀。
人生一世间，否泰安可逃。
姑问道何如，未必论卑高。
自古富贵者，撩乱如藜蒿。
德业苟无取，未死名已消。
岂期颜子渊，不朽在一瓢。
推此任穷达，其乐方陶陶。
达则为鵾鹏，穷则为鹪鹩。
垂天与巢林，识分皆逍遥。